Καρλ Μπεργκ (βιομήχανος)

Ο Καρλ Μπεργκ (, 4 Φεβρουαρίου 1851, Λίντενσαϊντ – 26 Μαΐου 1906, Βόννη) ήταν Γερμανός επιχειρηματίας και κατασκευαστής αερόπλοιων.

Ο Μπεργκ καταγόταν από οικογένεια που ασχολούνταν με τις μεταλλικές κατασκευές. Ο προπάππους του ίδρυσε εργοστάσιο κατασκευής κουμπιών το 1786 στο Λίντενσαϊντ. Στις επόμενες γενιές το εργοστάσιο εξελίχθηκε σε σημαντική εταιρεία μεταλλικών κατασκευών. 

Μετά τον θάνατο του πατέρα του ο Καρλ Μπεργκ, σε ηλικία 20 ετών, ανέλαβε την επιχείρηση και την επέκτεινε. Σχετικά νωρίς αναγνώρισε τις ευκαιρίες των εργοστασίων παραγωγής ηλεκτρισμού και προμήθευσε ειδικά σύρματα στο ταχυδρομείο για χρήση σε τηλέγραφο και τηλέφωνο. Ακόμη αναπτύχθηκαν κι άλλα μη σιδηρούχα μέταλλα.

Ο Μπεργκ ίδρυσε ως θυγατρικές τις βιομηχανίες χαλκού "Deutschland" στο Βερολίνο και "Österreich" στο Άουσιχ της Βοημίας. Πάνω απ' όλα συνειδητοποίησε τα πλεονεκτήματα του αλουμινίου ως ελαφρού οικοδομικού υλικού και η εταιρεία του στο Λίντενσαϊντ έγινε πρωτοπόρος της βιομηχανίας αλουμινίου. 

Το 1892 ο Μπεργκ προμήθευσε υλικά στον κατασκευαστή αερόπλοιων Ντάβιντ Σβαρτς για το πρώτο του άκαμπτο πηδαλιουχούμενο αερόπλοιο στη Ρωσία, από το 1892 έως το 1894, και επίσης για το δεύτερο αλουμινένιο αερόπλοιο του στο Βερολίνο, από το 1895 έως το 1897. Η εταιρεία του Μπεργκ κατασκεύασε το πλαίσιο και διάφορα εξαρτήματα. Μετά τον θάνατο του Σβαρτς, ο Καρλ Μπεργκ συνεργάστηκε με τη χήρα του Σβαρτς για την ολοκλήρωση της κατασκευής του δεύτερου αερόπλοιου μέχρι τη μερικώς επιτυχημένη δοκιμαστική του πτήση.

Προς το τέλος του 1897 ο κόμης Φερδινάνδος φον Ζέπελιν συζήτησε για πιθανό σχεδιασμό αερόπλοιου μαζί με τον Μπεργκ, και μαζί με τον Φίλιπ Χόλτσμαν τον Μάιο του 1898 σχημάτισαν την κοινοπραξία Gesellschaft zur Förderung der Luftschiffart (Εταιρεία για την προώθηση των αερόπλοιων). Ο Ζέπελιν κατέβαλε 800.000 μάρκα, περίπου το μισό του κεφαλαίου. Μετά την κατασκευή του πρώτου Ζέπελιν σε πλωτό υπόστεγο στη λίμνη Κωνσταντίας και την πραγματοποίηση τριών δοκιμαστικών πτήσεων, οι μέτοχοι αρνήθηκαν να επενδύσουν κι άλλα χρήματα και έτσι η εταιρεία διαλύθηκε το 1900.

Ο Μπεργκ συνέχισε να παρέχει υλικά για τα αερόπλοια του Ζέπελιν.

Κράματα αλουμινίου 
Για το αερόπλοιο του Σβαρτς ο Μπεργκ χρησιμοποίησε ένα κράμα άγνωστης σύνθεσης το οποίο είχε όνομα αλουμίνιο Βικτόρια. Για το Zeppelin LZ 1, το πρώτο μοντέλο του Ζέπελιν, χρησιμοποίησε καθαρό αλουμίνιο. Από το Zeppelin LZ 2 έως το LZ 25 ο Μπεργκ χρησιμοποίησε κράμα αλουμινίου ψευδαργύρου και χαλκού. Ο Μπεργκ δημιούργησε επίσης ντουραλουμίνιο, ένα κράμα με χαλκό, μαγγάνιο και μαγνήσιο που εφηύρε ο Άλφρεντ Βιλμ. Ο Ζέπελιν επιθυμούσε την άμεση χρήση του κράματος αυτού, αλλά λόγω τεχνικών δυσκολιών αυτό δεν ήταν δυνατό μέχρι το 1915 όταν και χρησιμοποιήθηκε στο LZ 26.

Θάνατος 
Μετά τον θάνατο του Μπεργκ το 1906, ο Ζέπελιν έγινε πελάτης της Carl Berg AG (η οποία λειτούργησε μεταξύ 1906 και 1926).

Παραπομπές

Βιβλιογραφία
 Dooley, Sean C., The Development of Material-Adapted Structural Form - Part II: Appendices. Thèse No 2986 (2004), École Polytechnique Fédérale de Lausanne

Περαιτέρω ανάγνωση 
Wilhelm Schulte: Westfälische Köpfe. Münster, 1977. S. 23 f. 
Hans G. Knäusel: Unternehmen Zeppelin. Bonn, 1994. S. 21.  
Nikolaj Müller-Wusterwitz: Die Unternehmen der Familie Berg : Chronik ab 1787. Lüdenscheid, 1999.  
Eckhard Trox (Hrsg.): Der Traum vom Fliegen : Carl Berg und die Luftschiffidee von Lüdenscheid bis Lakehurst. Lüdenscheid, 2000.  
Eckhard Trox, Der unterschätzte Industrielle Carl Berg (1851–1906) : Aluminiumlegierungen, diffizile Geschäftsbeziehungen und Zeppeline, in: Der Märker. Landeskundliche Zeitschrift für den Bereich der ehemaligen Grafschaft Mark und den Märkischen Kreis, Altena 2001, σσ. 57–67. ISSN 0024-9661

Εξωτερικοί σύνδεσμοι 
Καρλ Μπεργκ στο Γερμανικό Μουσείο Μονάχου

Γερμανοί βιομήχανοι
Γερμανοί μηχανικοί